Dunford bisedon me presidentin kinez për Korenë e Veriut
Shefi i Shtatmadhorisë amerikane nënshkroi një marrëveshje të re komunikimi me Kinën për të shmangur gabimet në rast të një lufte me Korenë e Veriut
Shefi i shtatmadhorisë amerikane i dha fund vizitës së tij në Kinë, ndërsa tensionet në gadishullin Korean janë rritur. Të hënën, Shtetet e Bashkuara dhe Koreja e Jugut pritet të kryejnë stërvitje të përbashkëta ushtarake. Gjenerali Joe Dunford u takua me presidentin kinez Xi Jinping të enjten gjatë një vizite tre-ditore që ai tha se ishte e mbushur me shkëmbime transparente dhe të sinqerta me udhëheqësit kinezë. Vizita e Gjeneralit Dunford në Kinë përfshiu edhe një ndalesë në Komandën Veriore të vendit, e cila mbikqyr forcat ushtarake kineze të dislokuara përgjatë kufirit 1400 kilometra të gjatë me Korenë e Veriut. Ai gjithashtu nënshkroi një marrëveshje të re të komunikimit me ushtrinë e Kinës që në muajin nëntor do të rezultojë me bisedime të nivelit të lartë dhe që synon të parandalojë gabimet në rast se shpërthen lufta në Gadishullin Korean. Mijëra trupa amerikane dhe të Koresë së Jugut do të fillojnë stërvitjet e përbashkëta ushtarake të hënën, të cilat pritet të zemërojnë Korenë e Veriut. Kina ka sugjeruar që Shtetet e Bashkuara dhe Koreja e Jugut të mos bëjnë stërvitjet ushtarake si një shenjë e përpjekjeve për të ulur tensionet në gadishull, megjithatë gjenerali Dunford tha se stërvitjet vjetore janë të panegociueshme. Ndërsa gjatë ndalesës tjetër në rajon, gjeneralit Dunford viziton Japoninë, Presidenti Donald Trump të premten do të takohet me ekipin e tij të sigurisë kombëtare për të diskutuar një strategji të re për luftën në Afganistan. A nuk meritojnë trupat amerikane atje një politikë të përditësuar? Pas gati 16 viteve të luftës, aktualisht rreth 8,400 trupa amerikane janë të dislokuara në Afganistan.